Awards | Joho!
Onderhoud met die Jan Rabie/Rapport-prys wenner Karin Cronjé
by Vera on Jun 18th, 2009 Tweet
Karen Cronjé se Alles Mooi Weer het Saterdagaand met Jan Rabie/Rapport-prys vir innoverende Afrikaanse letterkunde weggestap. Lees hier hoe sy met Die Burger gesels oor die wegval van sekerhede, "'n hart wat 'n liggaam uitmekaar kan skop" en haar kragtoer in die erotiese woordeskat van Afrikaans.
Ná 'n stilte van tien jaar verskyn daar uit die bloute 'n roman van Karin Cronjé met die ironiese titel Alles Mooi Weer. Dit verskyn by Genugtig Uitgewers, wat reeds naam gemaak het deur die andersoortige of subversiewe romanteks te publiseer. En aweregse digkuns soos Jeanne Goosen se skitterende Elders aan Diens. Ek ontmoet die skrywer in Col'Çacchio, een van my gunsteling-restaurante, en die eienares skenk aan ons 'n duur bottel wyn. Die fotograaf neem 'n paar kiekies en ek wikkel ook my klein digitaal.
Ek het vooraf 'n paar vrae aan Karin gestuur, maar sy het verkies dat ons ook in lewende lywe oor die roman praat. Ons gesels oor haar verblyf in die buiteland – sy het in Korea klasgegee – en hoe sy daar eenvoudig afgesluit was van Afrikaans en die Afrikaanse letterkunde. Op my vraag waarom sy so lank gewag het om ná haar debuut, Vir 'n Pers Huis, te publiseer, antwoord sy:
"Was dit maar dat ek lank gewag het Hierdie boek het begin met 'n woordelose gevoel, en jy kan dink dat om van vae gevoel tot boek te promoveer, nogal tyd kos. Ek het so 'n ruk gelede op 'n A4-vel papier afgekom waarop ek hierdie gevoel wou uitdruk. Die bladsy was in twee verdeel – met 'n dik streep daardeur. Bo het goed aangegaan, en onder iets heel anders. Ek sien nou JM Coetzee se nuutste is so. Maar nou ja, hy is 'n meester. Die gevoel was iets van verdeling, amper soos 'n lyn wat 'n liggaam horisontaal deursny.